กรมการค้าต่างประเทศ มั่นใจการส่งออกข้าวไทยในปีนี้ ได้ตามเป้าหมายที่ 6 ล้านตัน คาดปีหน้าส่งออกข้าวได้เพิ่ม
นางมนัสนิตย์ จิรวัฒน์ รองอธิบดีกรมการค้าต่างประเทศ เปิดเผยว่า ในช่วง 10 เดือนแรกของปี 2564 (มกราคม – ตุลาคม) ไทยส่งออกข้าวปริมาณ 4.59 ล้านตัน มูลค่า 81,740 ล้านบาท เพิ่มขึ้นจากช่วงเวลาเดียวกันของปีก่อน หรือคิดเป็นร้อยละ 1.3 ตลาดหลักที่ไทยส่งออกข้าวได้เพิ่มขึ้น ได้แก่ แอฟริกาใต้ จีน ญี่ปุ่น อิรัก และเยเมน การส่งออกข้าวไทยกลับมาฟื้นตัวตั้งแต่เดือนมิถุนายน 2564 และดีขึ้นมาเป็นลำดับ ประกอบกับในช่วงไตรมาสสุดท้ายของปีมีปัจจัยบวกที่ช่วยสนับสนุนให้การส่งออกข้าวไทยดีขึ้นจากค่าเงินบาทที่อ่อนค่าลง ส่งผลให้ราคาส่งออกข้าวไทยสามารถแข่งขันได้มากขึ้น นอกจากนี้ กรมการค้าต่างประเทศ เร่งเจรจาการส่งมอบข้าวตามสัญญาขายข้าวแบบรัฐต่อรัฐ กับ COFCO ที่เหลืออีก 280,000 ตัน ส่งผลให้ขณะนี้ การส่งออกข้าวไทยมียอดคำสั่งซื้อเข้ามาอย่างต่อเนื่อง สถิติการส่งออกข้าวในเดือนตุลาคม 2564 มีปริมาณกว่า 773,823 ตัน ซึ่งเป็นปริมาณการส่งออกข้าวรายเดือนมากที่สุดของปีนี้ และล่าสุด เดือนพฤศจิกายน (วันที่ 1 – 22 พฤศจิกายน 2564) สถิติการขอใบอนุญาตส่งออกข้าว มีปริมาณถึง 618,832 ตัน และมีแนวโน้มขยายตัวเพิ่มขึ้น ซึ่งจะส่งผลให้ปริมาณการส่งออกข้าวไทย ตลอดทั้งปี เป็นไปตามเป้าหมายที่กำหนดไว้ 6 ล้านตัน คาดว่าในปี 2565 การส่งออกข้าวของไทยน่าจะสูงขึ้น โดยสมาคมผู้ส่งออกข้าวไทย ได้ตั้งเป้าหมายสำหรับปีหน้าไว้ที่ 7 ล้านตัน